Document ID: 32002D0673

Komission päätös,
tehty 22 päivänä elokuuta 2002,
jäsenvaltioiden toteuttamien siipikarjan ja luonnonvaraisten lintujen lintuinfluenssan tutkimusohjelmien hyväksymisestä
(tiedoksiannettu numerolla K(2002) 3112)
(2002/673/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna päätöksellä 2001/572/EY(2), ja erityisesti sen 20 artiklan,
sekä katsoo seuraavaa:
(1) Päätöksessä 90/424/ETY säädetään yhteisön taloudellisesta tuesta yhteisön eläinlääkintälainsäädännön kehittämiseksi ja eläinlääketieteellisen koulutuksen järjestämiseksi tarvittaviin teknisiin ja tieteellisiin toimenpiteisiin.
(2) Jäsenvaltiot päättivät komission päätöksellä 2002/649/EY(3) toteuttaa lintuinfluenssaa siipikarjassa ja luonnonvaraisissa linnuissa koskevia tutkimusohjelmia. Tarkoituksena on tutkia tartuntojen esiintymistä siipikarjassa, ja tutkimusten perusteella voidaan tarkistaa nykyistä lainsäädäntöä ja saada tietoa luonnonvaraisten eläinten muille eläimille ja ihmisille mahdollisesti aiheuttamista uhista.
(3) Kyseisessä päätöksessä vahvistettiin yhteisön rahoitusosuudeksi näissä tutkimusohjelmissa 50 prosenttia jäsenvaltiolle näytteenotosta ja näytteiden analysoinnista aiheutuvista kustannuksista. Tuen enimmäismäärä on kaikkien jäsenvaltioiden osalta yhteensä 500000 euroa.
(4) Komissio on tarkastellut jäsenvaltioiden toimittamia ohjelmia, jotka yhteisö hyväksyy yksitellen taloudellisen tuen myöntämiseksi kullekin hyväksytylle ohjelmalle.
(5) Lisäksi on asianmukaista vahvistaa vakiomalli tutkimustulosten toimittamiselle sekä maksupyynnölle, joka koskee jäsenvaltioille ohjelmien toteuttamisesta aiheutuvien kustannusten rahoitukseen osallistumista.
(6) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Hyväksytään liitteessä I esitetyt lintuinfluenssaa siipikarjassa ja luonnonvaraisissa linnuissa koskevat jäsenvaltioiden tutkimusohjelmat siinä esitetyille ajanjaksoille.
2. Yhteisön rahoitusosuuden määrä on 50 prosenttia kullekin jäsenvaltiolle näytteenotosta ja näytteiden analysoinnista aiheutuvista kustannuksista liitteessä I vahvistettuun enimmäismäärään asti.
3. Yhteisö myöntää rahoitusosuuden 1 kohdassa tarkoitettuihin ohjelmiin sillä edellytyksellä, että viimeistään 30 päivänä syyskuuta 2003 asianomainen jäsenvaltio:
a) esittää komissiolle riittävät todisteet siitä, että se on saattanut voimaan ohjelman täytäntöönpanon edellyttämät lait, asetukset ja hallinnolliset määräykset;
b) toimittaa ohjelman teknisestä toteuttamisesta ja tuloksista loppuraportin liitteiden II, III ja IV mukaisesti; kertomukseen on liitettävä liitteen V mukaisesti todisteet ohjelman aikana aiheutuneista kustannuksista;
c) esittää komissiolle riittävät todisteet siitä, että ohjelma on pantu täytäntöön tehokkaasti päätöksen 2002/649/EY liitteessä vahvistettujen yleisohjeiden mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä elokuuta 2002.

Labels: 4
20
0
6
12
15